N Á V R H 
  
SPOLOČNÉHO VYHLÁSENIA 
SLOVENSKEJ REPUBLIKY 
A
ČÍNSKEJ ĽUDOVEJ REPUBLIKY

	Slovenská republika a Čínska ľudová republika (ďalej len „obe strany“) oceňujú plodné vzťahy a priateľskú spoluprácu medzi oboma krajinami a vyjadrujú spokojnosť s vývojom bilaterálnych vzťahov v posledných rokoch. S cieľom rozšíriť priateľské vzťahy medzi oboma národmi, posilniť bilaterálnu spoluprácu v oblastiach spoločného záujmu, podporiť rozvoj slovensko-čínskych priateľských vzťahov a spolupráce v 21. storočí, a ďalej prehĺbiť svoje vzájomné porozumenie, obe strany deklarujú nasledovné:

I. Obe strany opätovne potvrdzujú, že základné princípy a politický rámec bilaterálnych vzťahov, ktoré boli sformulované v ostatných rokoch, korešpondujú s primárnymi záujmami oboch národov. Je spoločným cieľom oboch strán rozvíjať vzájomnú bilaterálnu spoluprácu v 21. storočí na základe cieľov a zásad Charty Organizácie spojených národov, všeobecne uznávaných zásad medzinárodného práva a noriem, ktorými sa riadia medzinárodné vzťahy, zásad vzájomného rešpektovania sa, rovnosti a obojstrannej prospešnosti, ako aj nezasahovania do vnútorných vecí druhej strany.

II. Čínska strana oceňuje úspechy, ktoré Slovensko dosiahlo vo svojom hospodárskom a sociálnom rozvoji, a dúfa, že Slovensko ako dôležitá krajina v strednej Európe bude aj naďalej zohrávať konštruktívnu úlohu vo svojom regióne ale aj v Európe ako celku. Obe strany si uvedomujú dôležitosť regionálnej spolupráce. Čínska strana berie na vedomie úsilie Slovenska o členstvo v Európskej únii a v NATO, a rešpektuje túto slobodnú voľbu slovenskej strany. 

III. Slovenská strana oceňuje úspechy, ktoré dosiahla Čína v realizácii politiky reforiem a otvárania sa svetu. Slovensko víta vstup Číny do Svetovej obchodnej organizácie a verí, že sa tým ešte viac rozšíri a posilní bilaterálny obchod medzi oboma krajinami. Dúfa tiež, že Čína bude aj naďalej prispievať k mierovému rozvoju medzinárodnej komunity a k udržaniu svetového mieru a stability. Slovenská strana opakuje, že na svete je len jedna Čína, že vláda Čínskej ľudovej republiky je jedinou zákonnou vládou reprezentujúcou Čínu, a že  Taiwan je neodňateľnou súčasťou Číny.     

IV. Obe strany konštatujú, že zmluvy a dohody medzi oboma krajinami, ktoré sú v platnosti, tvoria základ pre ich bilaterálnu spoluprácu a poskytujú primerané podmienky na pokračovanie v spolupráci. Obe strany prehlasujú, že ich bilaterálne zmluvy a dohody neovplyvnia práva a povinnosti ich krajín voči tretím krajinám, ako ani ich medzinárodné práva a záväzky vyplývajúce z rôznych multilaterálnych dohôd, ktorých zmluvnými stranami sú obe krajiny. Pre ďalší rozvoj svojej spolupráce obe strany upravia niektoré svoje súčasné zmluvy a dohody, alebo ukončia ich platnosť, a uzavrú nové, podľa špecifických potrieb bilaterálnych vzťahov.  

V. Obe strany opätovne potvrdzujú svoje vzájomné rešpektovanie cesty rozvoja, ktorú si zvolil ľud každej z týchto krajín s ohľadom na podmienky krajiny. Obe strany si uvedomujú rozdiely medzi svojimi krajinami v oblasti politiky, ekonomiky a spoločenských či kultúrnych tradícií, ako aj svoje odlišné postoje v niektorých otázkach vrátane ľudských práv. Obe strany trvajú na tom, že takéto rozdiely neovplyvnia plodný rozvoj bilaterálnych vzťahov, a budú sa riešiť prostredníctvom otvoreného a úprimného dialógu. Rovnosť, vzájomný rešpekt a spoločné želanie rozvíjať bilaterálne vzťahy tvoria základ takéhoto dialógu. 

VI. Obe strany sa zhodujú na tom, že existujú priaznivé podmienky pre rozšírenie a prehĺbenie ich spolupráce ako v bilaterálnej tak aj multilaterálnej oblasti. Spolupráca medzi oboma krajinami v rámci Organizácie spojených národov a iných medzinárodných organizácií napomáha ochrane mieru, bezpečnosti a stability vo svete. Obe strany sú pripravené pokračovať vo svojich konzultáciách a  v spolupráci na medzinárodných fórach na riešení významných globálnych problémov, ako sú napr. terorizmus, nerozširovanie zbraní hromadného ničenia, podpora ekonomického rozvoja a sociálneho pokroku, ochrana životného prostredia, a mierové a udržateľné využívanie prírodných zdrojov.   

VII. Obe strany konštatujú, že pokračovanie v pravidelných kontaktoch a výmenách návštev predstaviteľov štátu, vlády a parlamentu, ako aj príslušných ministerstiev, inštitúcií a iných štátnych orgánov a ozbrojených síl, podporí vzájomné porozumenie medzi oboma krajinami, ďalej posilní priateľstvo medzi ľudom Slovenska a Číny, a bude viesť k nachádzaniu nových možností spolupráce. Obe strany budú pokračovať vo výmene svojich skúseností s reformami a s rozvojom v oblasti hospodárstva, financií, kultúry, vzdelávania, práva a v iných oblastiach. 

VIII. Obe strany pripisujú veľkú dôležitosť rozširovaniu vzájomne výhodnej ekonomickej spolupráce medzi oboma krajinami, ktorá napomáha ich ekonomickému rozvoju a sociálnemu pokroku. Obe strany tiež pripisujú dôležitosť rastu bilaterálneho obchodu medzi oboma krajinami s osobitným zreteľom na jeho obchodnú bilanciu. Obe strany budú pokračovať v podpore svojich podnikov a firiem, aby zvýšili vzájomné investovanie, zakladali spoločné podniky a uskutočňovali spoluprácu rôznymi modernými formami, vrátane spolupráce na tretích trhoch v súlade s pravidlami trhovej ekonomiky a všeobecne uznávanými štandardmi a normami v rámci Svetovej obchodnej organizácie (WTO). Obe strany podporujú rozšírenie bilaterálnych vzťahov v priemysle, poľnohospodárstve, financiách, bankovníctve, komunikáciách a doprave, v telekomunikáciách a v iných sektoroch. 

IX. Obe strany podporujú vzájomne výhodnú spoluprácu medzi svojimi inštitúciami či orgánmi súdnictva, verejnej bezpečnosti, vnútorných vecí a iných relevantných rezortov. Takáto spolupráca bude predstavovať pozitívny spoločný príspevok oboch krajín ku globálnej veci boja proti medzinárodnému terorizmu, náboženskému extrémizmu, nadnárodnému organizovanému zločinu, pašovaniu zbraní a obchodovaniu s drogami. 

   Obe strany sú toho názoru, že priame kontakty medzi občanmi oboch krajín a ich zákonné aktivity v krajine druhej strany napomáhajú priaznivému rozvoju vzťahov medzi oboma krajinami. Každý problém, ktorý sa môže vyskytnúť vo vzťahoch oboch strán v súvislosti s cestovaním ich občanov do krajiny druhej strany, budú obe strany riešiť v súlade so svojimi  medzinárodnými záväzkami, ustanoveniami platných bilaterálnych dohôd a s relevantnými domácimi zákonmi a predpismi. Obe strany nabádajú svojich občanov, aby dodržiavali zákony a predpisy krajiny druhej strany počas svojho pobytu v nej, a aby prejavovali spolupracujúci postoj voči miestnym orgánom a priateľský postoj voči miestnym obyvateľom. 
Občania jednej strany nebudú diskriminovaní v porovnaní s občanmi druhej strany, v krajine ktorej sú na návšteve, a bude im zaručená ochrana všetkých ich legitímnych práv a záujmov. 

X. Obe strany podporujú rozvoj spolupráce oboch krajín v oblasti vedeckého a technického výskumu, kultúry, vzdelávania a športu. Obe strany podporujú kontakty medzi regiónmi a miestnymi orgánmi oboch krajín, a zhodujú sa na tom, že tieto vzťahy veľkou mierou prispejú k lepšiemu vzájomnému porozumeniu ľudu oboch krajín, ako aj k rozvoju spolupráce v ekonomickej a kultúrnej oblasti či v ďalších oblastiach. 

V Pekingu,     januára  2003

prezident Slovenskej republiky                prezident Čínskej ľudovej republiky